CELEX: 52020PC0309
Language: hu
Date: 2020-07-13
Title: Javaslat AZ EURÓPAI PARLAMENT ÉS A TANÁCS RENDELETE az 514/2014/EU európai parlamenti és tanácsi rendeletnek a kötelezettségvállalás-visszavonási eljárás tekintetében történő módosításáról

EURÓPAI BIZOTTSÁG
            Brüsszel, 2020.7.13.
            COM(2020) 309 final
            2020/0140(COD)
            Javaslat
            AZ EURÓPAI PARLAMENT ÉS A TANÁCS RENDELETE
            az 514/2014/EU európai parlamenti és tanácsi rendeletnek a kötelezettségvállalás-visszavonási eljárás tekintetében történő módosításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  A Covid19-járvány közvetlen és közvetett hatásai tovább fokozódnak mindegyik tagállamban. A jelenlegi példa nélküli helyzet olyan intézkedéseket tesz szükségessé, amelyek támogatást nyújtanak a tagállamoknak az alapok végrehajtásához. E tekintetben gondoskodni kell az N+2 szabály teljes körű alkalmazásáról annak érdekében, hogy elegendő idő álljon a tagállamok rendelkezésére ahhoz, hogy végrehajtsák az allokációikat és a kiadásokat bejelentsék a Bizottság számára.
               
               
                  Konkrétabban, annak érdekében, hogy a kötelezettségvállalás-visszavonási szabály (N+2) figyelembe vegye a tagállamok által benyújtott, az N+2 évet teljes egészében lefedő kifizetési kérelmeket, a kötelezettségvállalás visszavonásának határidejét össze kell hangolni az elszámolások benyújtásának határidejével.  
               
               
                  A Bizottság javasolja továbbá, hogy a nemzeti programok számára 2018-ban és 2019-ben biztosított kiegészítő költségvetési juttatásokra vonatkozó kötelezettségvállalás visszavonását hangolják össze a nemzeti programok alapjuttatására alkalmazandó szabályokkal annak érdekében, hogy biztosítsák a kötelezettségvállalás visszavonásával kapcsolatos megközelítés következetességét és az N+2 szabálynak megfelelő végrehajtási időszak álljon a tagállamok rendelkezésre. 
               
            
            
               •Összhang a szabályozási terület jelenlegi rendelkezéseivel
            
            
               
                  A javaslat összhangban van a Menekültügyi, Migrációs és Integrációs Alapra és a Belső Biztonsági Alapra vonatkozó átfogó jogi kerettel, és az 514/2014/EU rendelet célirányos módosításaira korlátozódik. 
               
            
            
               •Összhang az Unió egyéb szakpolitikáival
            
            
               
                  A javaslat az 514/2014/EU rendelet célirányos módosításaira korlátozódik, és fenntartja az összhangot más uniós szakpolitikákkal.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               E javaslat az Európai Unió működéséről szóló szerződés 78. cikkének (2) bekezdésén, 79. cikkének (2) és (4) bekezdésén, 82. cikkének (1) bekezdésén, 84. cikkén, valamint 87. cikkének (2) bekezdésén alapul.
            
            
               A javaslat összehangolja a kifizetési kérelmek és a kötelezettségvállalás visszavonásának határidejét, valamint kiigazítja a Menekültügyi, Migrációs és Integrációs Alap és a Belső Biztonsági Alap hatálya alá tartozó területeken felmerülő, előre nem látható szükségletek kielégítésére 2018-ban és 2019-ben nyújtott kiegészítő költségvetési juttatásokra vonatkozó kötelezettségvállalás visszavonásának időpontját. 
            
            
               •Szubszidiaritás 
            
            
               
                  E javaslat célja, hogy maximalizálja az alapok felhasználását a Covid19-világjárvánnyal összefüggésben kialakult példátlan népegészségügyi válságból eredő közvetlen és közvetett hatások kezelésére. 
               
            
            
               •Arányosság
            
            
               
                  A javaslat korlátozott és célzott módosítás, amely nem lépi túl az annak a célkitűzésnek az eléréséhez szükséges mértéket, hogy a tagállamok a lehető legnagyobb mértékben felhasználhassák az allokációkat arra, hogy elhárítsák a széles körű népegészségügyi válságot, amely káros hatást gyakorolhat az alapok hatálya alá tartozó területekre. 
               
            
            
               •A jogi aktus típusának megválasztása
            
         
         
            
               A jelenlegi, példa nélküli körülmények kezeléséhez szükséges változtatások bevezetéséhez a rendelet a megfelelő eszköz. 
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •  A jelenleg hatályban lévő jogszabályok utólagos értékelése / célravezetőségi vizsgálata
            
            
               Tárgytalan.
            
            
               •Konzultációk az érdekelt felekkel
            
            
               Külső érdekelt felekkel nem került sor konzultációra. A javaslat azonban figyelembe veszi a válságelhárítási intézkedéseik intézésével kapcsolatban a nemzeti hatóságoktól beérkezett pontosítási és tanácsadási kérdéseket. 
            
            
               •  Szakértői vélemények beszerzése és felhasználása
            
            
               
                  Tárgytalan.
               
            
            
               •  Hatásvizsgálat
            
            
               
                  Hatásvizsgálat készült az 514/2014/EU rendeletre irányuló javaslatok előkészítésére. Ezek a jelenlegi korlátozott, célirányos módosítások nem igényelnek külön hatásvizsgálatot.
               
            
            
               •  Célravezető szabályozás és egyszerűsítés
            
            
               
                  Tárgytalan.
               
            
            
               •  Alapjogok
            
            
               
                  Tárgytalan.
               
            
            
               4.KÖLTSÉGVETÉSI VONZATOK
            
            
               A javasolt módosítások nem vonják maguk után a többéves pénzügyi keret kötelezettségvállalásokra és kifizetésekre vonatkozó éves felső határértékeinek megváltoztatását. 
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               A kötelezettségvállalás visszavonására alkalmazandó 514/2014/EU rendelettel létrehozott általános jelentéstételi mechanizmusok keretében a Bizottság figyelemmel kíséri az intézkedések végrehajtását.
            
            
               •A javaslat egyes rendelkezéseinek részletes magyarázata
            
         
         
            
               A Bizottság az 514/2014/EU rendeletet módosítását javasolja annak biztosítása érdekében, hogy a kötelezettségvállalás visszavonásának kiszámításakor figyelembe vegyék a tagállamok által az 514/2014/EU rendelet 44. cikkében meghatározott határidőkön belül benyújtott, az N+2 évre vonatkozó valamennyi kifizetési kérelmet. A Bizottság az 514/2014/EU rendeletet módosítását javasolja továbbá annak biztosítása érdekében, hogy a nemzeti programok számára 2018-ban és 2019-ben biztosított kiegészítő költségvetési juttatásoknak megfelelő összegek végrehajtási időszaka összhangban álljon az eredeti allokáció végrehajtási időszakával. Mindkét módosítás biztosítja az előírások közötti összhangot, és egyik sem érinti az N+2 kötelezettségvállalás-visszavonási szabályt. 
            
            
               2020/0140 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               az 514/2014/EU európai parlamenti és tanácsi rendeletnek a kötelezettségvállalás-visszavonási eljárás tekintetében történő módosításáról
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 78. cikke (2) bekezdésére, 79. cikke (2) és (4) bekezdésére, 82. cikke (1) bekezdésére, 84. cikkére és 87. cikke (2) bekezdésére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére
                  1
               ,
            
            
               tekintettel a Régiók Bizottságának véleményére
                  2
               , 
            
            
               rendes jogalkotási eljárás keretében,
            
            
               mivel:
            
            
               (1)A Covid19-világjárvány következményei példátlan módon érintették a tagállamokat. A világjárvány hatással van a migrációra, a tagállamok biztonságra és a határigazgatásra, ami pedig még inkább súlyosbítja a számos ágazatban szükséges közberuházások hirtelen és jelentős növekedése miatt kialakult súlyos likviditási hiányt. Ezáltal egy olyan kivételes helyzet állt elő, amely egyedi intézkedéseket tesz szükségessé.
            
            
               (2)A programok 2023. december 31-i lezárásáig tartó végrehajtási időszak maradéktalan kihasználására vonatkozó lehetőség javításával további rugalmasságot kell biztosítani a tagállamok számára annak érdekében, hogy reagálni tudjanak erre a példa nélküli válságra. Ezen igény kielégítése érdekében össze kell hangolni a kötelezettségvállalás visszavonására és az éves egyenleg kifizetése iránti kérelmekre vonatkozó határidőket. Az éves egyenleg kifizetése iránti kérelmek jogszabályban előírt határideje február 15., a kötelezettségvállalás visszavonásának eredetileg tervezett határideje pedig az előző év december 31. volt. Annak révén, hogy mindkét határidőt február 15-ében állapítjuk meg, a kötelezettségvállalás visszavonása céljából figyelembe vesszük a tagállamok által február 15-ig benyújtott éves egyenleg kifizetése iránti kérelmeket. 
            
            
               (3)A költségvetési kötelezettségvállalás évét ki kell igazítani annak biztosítása érdekében, hogy a tagállamok maradéktalanul kihasználhassák a 2018-ban és 2019-ben kapott kiegészítő költségvetési juttatásokat. Az említett kiegészítő költségvetési juttatásokat belefoglalták az Európai Unió 2018-as és 2019-es pénzügyi évre vonatkozó általános költségvetésébe
                  3
               , majd pedig az 514/2014/EU rendelet 14. cikkében említettek szerint hozzárendelték azokat a nemzeti programokhoz.  
            
            
               (4)Annak érdekében, hogy a kötelezettségvállalás visszavonására vonatkozó határidő tekintetében jogbiztonságot biztosítsunk a tagállamok számára, e rendeletnek az Európai Unió Hivatalos Lapjában való kihirdetését követő napon hatályba kell lépnie.
            
            
               (5)Az 514/2014/EU rendeletet ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk 
               
         
         
            
               Az 514/2014/EU rendelet 50. cikke (1) bekezdésének helyébe a következő szöveg lép:
            
            
               „(1) A nemzeti programokra kötelezettség-visszavonási eljárást kell alkalmazni azon az alapon, hogy a 35. cikk szerinti eredeti és éves előfinanszírozással, valamint a költségvetési kötelezettségvállalás évét követő második évben a 44. cikk (1) bekezdésében meghatározott határidőig kifizetési kérelemmel nem érintett összegekre vonatkozó kötelezettségvállalást vissza kell vonni. A kötelezettségvállalás visszavonásánál az összeget a Bizottság úgy számolja ki, hogy a 2014-es teljes hozzájárulásra vonatkozó éves költségvetési kötelezettségvállalás egyhatodát hozzáadja a 2015 és 2020 közötti valamennyi költségvetési kötelezettségvállaláshoz. 
            
            
               A 2018. évben a nemzeti programokhoz rendelt kiegészítő költségvetési juttatásoknak megfelelő összegek tekintetében a költségvetési kötelezettségvállalás éve 2019. A 2019. évben a nemzeti programokhoz rendelt kiegészítő költségvetési juttatásoknak megfelelő összegek tekintetében a költségvetési kötelezettségvállalás éve 2020. ” 
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ez a rendelet a Szerződéseknek megfelelően teljes egészében kötelező, és közvetlenül alkalmazandó a tagállamokban.
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  
                        HL C,  , . o.
               
               
                  
                     (2)
                  
                        HL C,  , . o. 
               
               
                  
                     (3)
                  
                  
                        HL L 57., 317. o. és HL L 67., 318. o.